**LIETUVOS AUDITORIŲ RŪMŲ**

**AUDITO KOMITETO**

**PRANEŠMAS**

**2018-12-05**

**DĖL FINANSINIŲ ATASKAITŲ AUDITO ATASKAITOS ATLIEKANT NE VIEŠOJO INTERESO ĮMONIŲ AUDITĄ**

Pagal 2017 m. kovo 1 d. įsigaliojusio Lietuvos Respublikos finansinių ataskaitų audito įstatymo (toliau – Audito įstatymas) 68 str. 3 d. viešojo intereso įmonių auditorius arba audito įmonė, atlikusi viešojo intereso įmonių finansinių ataskaitų auditą, ir pagal 38 str. 4 p. auditorius arba audito įmonė, atlikusi valstybės ir savivaldybės įmonių, akcinių bendrovių ir uždarųjų akcinių bendrovių, kuriose valstybei arba savivaldybei nuosavybės teise priklausančios akcijos suteikia visuotiniame akcininkų susirinkime daugiau kaip 1/2 balsų, finansinių ataskaitų auditą, audituojamai įmonei kartu su auditoriaus išvada pateikia finansinių ataskaitų audito ataskaitą (toliau – audito ataskaita). Taip pat pagal Audito įstatymo 73 str. 12 d. Lietuvos auditorių rūmų pareiga yra parengti audito ataskaitą.

Audito komitetas atkreipia dėmesį, kad reikalavimas pateikti audito ataskaitą taip pat gali būti numatytas kituose Lietuvos Respublikos teisės aktuose arba finansinių ataskaitų audito sutartyje. Atsižvelgdamas į tokias nuostatas, LAR audito komitetas parengė audito ataskaitos reikalavimus (1 priedas), kurie taikomi atliekant auditą ne viešoji intereso įmonėse. Šie audito ataskaitos reikalavimai buvo suderinti su Audito, apskaitos, turto vertinimo ir nemokumo valdymo tarnyba prie Finansų ministerijos. Remiantis 2018 m. gruodžio 4 d. LAR prezidiumo nutarimu Nr. 1.4-48, šie reikalavimai audito ataskaitai taikomi nuo 2018 m. gruodžio 5 d.

1 PRIEDAS

LIETUVOS AUDITORIŲ RŪMŲ PREZIDIUMO

N U T A R I M A S

Dėl NE VIEŠOJO INTERESO ĮMONIŲ FINANSINIŲ ATASKAITŲ audito ataskaitOS REIAKALVIMŲ tvirtinimo

2018 m. gruodžio 4 d. Nr. 1.4-48

Vilnius

Vadovaudamasis Lietuvos Respublikos audito įstatymo 73 straipsnio 12 punktu Lietuvos auditorių rūmų prezidiumas n u t a r i a :

tvirtinti Ne viešojo intereso įmonių finansinių ataskaitų audito ataskaitos reikalavimus (pridedama).

PREZIDENTAS SAULIUS LAPŠINSKAS

\_\_\_\_\_\_\_\_\_\_\_\_\_\_\_\_\_\_

PATVIRTINTA

Lietuvos auditorių rūmų prezidiumo

2018 m. gruodžio 4 d. nutarimu Nr. 1.4-48

ne viešojo intereso įmonių FINANSINIŲ ATASKAITŲ AUDITO ATASKAITOS REIKALAVIMAI

I. BENDROSIOS NUOSTATOS

1. Ne viešojo intereso įmonių finansinių ataskaitų audito ataskaitos reikalavimai (toliau – Reikalavimai) nustato reikalavimus finansinių ataskaitų audito ataskaitos (toliau – audito ataskaita) struktūrai, apibrėžia informaciją, kurią auditorius, kitos valstybės narės auditorius arba valstybės ne narės auditorius turi nurodyti audito ataskaitoje, bei aptaria atvejus, kada šis dokumentas turi būti rengiamas.

2. Šie Reikalavimai parengti įgyvendinant Lietuvos Respublikos finansinių ataskaitų audito įstatymo (toliau – Audito įstatymo) 73 straipsnio 12 punkto nuostatas.

3. Šiuose Reikalavimuose vartojamos sąvokos suprantamos taip, kaip jos vartojamos Audito įstatyme.

II. Audito ataskaitos rengimo atvejai

4. Audito ataskaita rengiama šiais atvejais:

4.1. kitų Lietuvos Respublikos teisės aktų nei Lietuvos Respublikos finansinių ataskaitų audito įstatymas nustatytais atvejais;

4.2. kitais atvejais, kai audito ataskaitos rengimas numatomas finansinių ataskaitų audito sutartyje.

5. Audito ataskaita kartu su auditoriaus išvada pateikiama audituojamai įmonei ir užsakovui ne vėliau kaip auditoriaus išvados pateikimo datą. Gavęs prašymą ir laikydamasis Lietuvos Respublikos teisės aktų, auditorius audito ataskaitą pateikia audituojamos įmonės priežiūros institucijai.

6. Jei audito ataskaita rengiama atlikus konsoliduotųjų finansinių ataskaitų auditą, ji turi apimti ir atskiros audituojamos įmonės finansinių ataskaitų ir konsoliduotųjų finansinių ataskaitų informaciją arba turi būti rengiamos dvi atskiros audito ataskaitos.

III. Audito ataskaitos struktūra

7. Audito ataskaitoje auditorius nurodo papildomą finansinių ataskaitų audito informaciją, kuri reikalinga siekiant suprasti finansinių ataskaitų sudarymo principus bei audito metu pastebėtus dalykus, taip pat ar finansinės ataskaitos sudarytos pagal finansinių ataskaitų sudarymą reglamentuojančius teisės aktus.

8. Audito ataskaita turi prasidėti įžangine dalimi, kurioje įvardijamos audituotos finansinės ataskaitos, nurodomi teisės aktai, kuriais vadovaujantis jos buvo parengtos, nurodomas audito ataskaitos adresatas ir aptariamas jos naudojimas, bei pabrėžiama, kad:

8.1. audito ataskaitoje yra pateikti tik tie reikšmingi dalykai, kuriuos auditorius pastebėjo atlikdamas finansinių ataskaitų auditą, ir aptariami audito metu nustatyti audituojamos įmonės valdymui ar priežiūrai svarbūs dalykai;

8.2. planuojant ir atliekant finansinių ataskaitų auditą nėra siekiama nustatyti visus audituojamos įmonės valdymui ar priežiūrai svarbius dalykus ir todėl paprastai šio audito metu nėra nustatomi visi tokie dalykai.

9. Informacija audito ataskaitos įžanginėje dalyje galėtų būti pateikiama tokiu būdu:

*„Mes atlikome [įmonės pavadinimas] (toliau – Įmonė) 20XX m. gruodžio 31 d. finansinių ataskaitų, parengtų pagal ... (toliau – kaip įžanginėje auditoriaus išvados pastraipoje) auditą.*

*Audito ataskaitoje yra pateikti tik tie reikšmingi dalykai, kuriuos pastebėjome audito metu, ir aptariami audito metu nustatyti Įmonės valdymui ar priežiūrai svarbūs dalykai. Planuojant ir atliekant finansinių ataskaitų auditą nėra siekiama nustatyti visus Įmonės valdymui ar priežiūrai svarbius dalykus, todėl audito metu paprastai nenustatomi visi tokie dalykai.*

*Ši audito ataskaita skiriama išskirtinai [adresato] naudojimui ir negali būti naudojama kitiems tikslams. Ši ataskaita negali būti pateikta jokiai trečiai šaliai be išankstinio rašytinio [audito įmonės pavadinimas] sutikimo, išskyrus Lietuvos Respublikos įstatymuose nustatytus privalomus audito ataskaitos pateikimo atvejus.“*

10. Toliau audito ataskaitoje turi būti aptarti šie dalykai:

10.1. audito atlikimo metodika, apimtis ir laikas;

10.2. auditoriaus išvados modifikavimo priežasčių aprašymas;

10.3. finansinės ataskaitos ir pasiūlymai jų tobulinimui;

10.4. vidaus kontrolė;

10.5. pastebėjimai dėl specifinių reikalavimų, nustatytų atskiruose teisės aktuose, laikymosi (jei taikoma);

10.6. kiti audituojamos įmonės valdymui svarbūs dalykai;

10.7. kiti finansinių ataskaitų audito sutartyje numatyti dalykai.

11. Audito ataskaitos struktūra pateikiama šių Reikalavimų 1 priede.

12. Audito ataskaitos dalyje „Audito atlikimo metodika, apimtis ir laikas“ turi būti pateikta tokia informacija:

12.1. patvirtinimas, kad atlikdamas finansinių ataskaitų auditą auditorius vadovavosi tarptautiniais audito standartais;

12.2. kiti tikrinamojo pobūdžio atlikti darbai, jei be finansinių ataskaitų audito auditorius atliko kitus tikrinamojo pobūdžio darbus.

13. Audito ataskaitos dalyje „Auditoriaus išvados modifikavimo priežasčių aprašymas“ turi būti pateikiama informacija apie auditoriaus išvadą, nurodant, ar ji buvo modifikuota. Jei auditoriaus išvada buvo modifikuota, reikia nurodyti sąlyginės nuomonės, neigiamos nuomonės, atsisakymo pareikšti nuomonę bei dalyko pabrėžimo pastraipos atitinkamas priežastis ir jas plačiau aprašyti, negu pateikta auditoriaus išvadoje:

13.1. dėl apimties apribojimo turėtų būti pateikiama informacija apie dalykus, kurie atskirai arba kartu apribojo auditoriaus darbo apimtį, taip pat informacija apie galimus finansinių ataskaitų pataisymus, kuriuos galbūt būtų tekę atlikti, jei tokių apribojimų nebūtų buvę;

13.2. dėl nesutarimų su audituojamos įmonės vadovybe turėtų būti pateikiamainformacija apie dalykus, kurie atskirai arba kartu yra reikšmingi finansinėms ataskaitoms ar turėjo įtakos auditoriaus išvadai;

13.3. dėl audituojamos įmonės veiklos tęstinumo prielaidos tinkamumo turėtų būti pateikiama informacija apie reikšmingus neapibrėžtumus, susijusius su nustatytais įvykiais ar sąlygomis, kurie atskirai arba kartu galėtų kelti didelių abejonių dėl audituojamos įmonės gebėjimo tęsti veiklą;

13.4. dėl kitų modifikavimo priežasčių turėtų būti pateikiama informacija apie dalykus, lėmusius modifikuotą auditoriaus išvadą.

14. Audito ataskaitos dalyje „Finansinės ataskaitos ir pasiūlymai jų tobulinimui“ turi būti pateikiama informacija apie audituojamos įmonės taikomos apskaitos politikos atitiktį finansinių ataskaitų sudarymo tvarkai, pavyzdžiui, Lietuvos Respublikos teisės aktams, reglamentuojantiems buhalterinęapskaitą ir finansinių ataskaitų sudarymą, tarptautiniams finansinės atskaitomybės standartams, ir pateikiami auditoriaus pasiūlymai finansinių ataskaitų tobulinimui, siekiant padaryti jas išsamesnes (siūlymai dėl segmentų išskyrimo, dėl finansinių ataskaitų papildymo papildomomis eilutėmis ir pan.).

15. Audito ataskaitos dalyje „Vidaus kontrolė“ turi būti pateikiami auditoriaus pastebėjimai apie audituojamos įmonės vidaus kontrolę, įskaitant naudojamas informacines sistemas, vidaus audito, rizikų valdymo procedūras.

16. Audito ataskaitos dalis „Pastebėjimai dėl specifinių reikalavimų, nustatytų atskiruose teisės aktuose, laikymosi“ įtraukiama į audito ataskaitą tokiais atvejais:

16.1. kai audituojama kredito unija, išskyrus kredito unijas, kaip jos apibrėžtos Audito įstatymo 2 str. 32 d., turi būti pateikiami auditoriaus pastebėjimai, ar kredito unija laikėsi Lietuvos Respublikos kredito unijų įstatymo 52 straipsnio 1 dalies reikalavimų;

16.2. investicinės bendrovės, kurios turto valdymas perduotas valdymo įmonei, investicinio fondo bei pensijų fondo audito ataskaitai nėra taikomi šių Reikalavimų 15–16 punktų reikalavimai, tačiau turi būti ataskaitos dalis „Pastebėjimai dėl specifinių reikalavimų, nustatytų atskiruose teisės aktuose, laikymosi“, kurioje turi būti pateikiami auditoriaus pastebėjimai dėl dalykų, nurodytų Lietuvos Respublikos kolektyvinio investavimo subjektų įstatymo 22 straipsnio 6 dalyje ir Lietuvos Respublikos papildomo savanoriško pensijų kaupimo įstatymo 53 straipsnio 3 dalyje;

16.3. kitais LR teisės aktų nustatytais atvejais.

17. Audito ataskaitos dalyje „Kiti įmonės valdymui svarbūs dalykai“ turi būti pateikiama informacija apie kitus audituojamos įmonės valdymui svarbius dalykus, jei auditorius turi pastabų (išskyrus tuos dalykus, kurie buvo išdėstyti kitose audito ataskaitos dalyse), pavyzdžiui:

17.1. abejonės dėl audituojamos įmonės vadovybės garbingumo;

17.2. pastebėtos apgaulės, kurias vykdė audituojamos įmonės vadovybė.

18. Audito ataskaitos dalyje „Kiti finansinių ataskaitų audito sutartyje numatyti dalykai“ turi būti pateikiama informacija apie kitus finansinių ataskaitų audito sutartyje numatytus dalykus, išskyrus išdėstytus kitose audito ataskaitos dalyse, į kuriuos auditorius turėjo atkreipti dėmesį atlikdamas finansinių ataskaitų auditą, jei tokie buvo numatyti finansinių ataskaitų audito sutartyje.

IV. BAIGIAMOSIOS NUOSTATOS

19. Šie Reikalavimai taikomi audito ataskaitai, teikiamai kartu su auditoriaus išvada atlikus auditą įmonėse, kurios nurodytos šių Reikalavimų 4.1–4.2 punktuose, nuo 2018 m. gruodžio 5 d.

SUDERINTA:

Audito, apskaitos, turto vertinimo ir nemokumo valdymo tarnybos prie Finansų ministerijos

2018 m. lapkričio 14 d. raštu Nr. (7.4)D2-3312.

\_\_\_\_\_\_\_\_\_\_\_\_\_\_\_\_\_\_

Reikalavimai audito ataskaitai

1 priedas

(Audito ataskaitos struktūra)

AUDITO ATASKAITA

(Atitinkamas adresatas)

1. ĮŽANGINĖ DALIS
2. AUDITO APIMTIS
3. AUDITO ATASKAITOS NAUDOJIMO APRIBOJIMAS
4. AUDITO ATLIKIMO METODIKA, APIMTIS IR LAIKAS
5. Auditoriaus išvados modifikavimo priežasČIŲ APRAŠYMAS
6. finansinėS atAskaitoS IR pasiūlymai JŲ tobulinimui
7. vidaus kontrolė
8. Pastebėjimai dėl specifinių reikalavimų, nustatytų atskirUOSE teisės aktUOSE, laikymosi
9. Kiti įmonės valdymui svarbūs dalykai
10. Kiti FINANSINIŲ ATASKAITŲ audito sutartyje numatyti dalykai

Audito užduoties partneris yra [vardas ir pavardė]

[Parašas]

[Auditoriaus adresas]

[Data]